作者:徐鉉
標題:光穆皇后輓歌三首
內容:仙馭期難改，坤儀道自光。閟宮新表德，沙麓舊膺祥。素帟堯門掩，凝笳畢陌長。東風慘陵樹，無複見親桑。永樂留虛位，長陵啟夕扉。返虞嚴吉仗，複土掩空衣。功業投三母，光靈極四妃。唯應彤史在，不與露花晞。隱隱閶門路，煙雲曉更愁。空瞻金輅出，非是濯龍遊。德感人倫正，風行內職修。還隨偶物化，同此思軒丘。